Avainsanat

Tiivistelmä



Avainsanat

1 Yhteinen kauppapolitiikka - Polkumyynniltä suojautuminen - Polkumyynnin vastainen menettely - Polkumyynnistä epäillyn yrityksen puolustautumisoikeudet - Toimielinten velvollisuus antaa tietoja - Velvollisuuden ulottuvuus

(Neuvoston asetuksen N:o 2423/88 7 artiklan 4 kohta)

2 Kumoamiskanne - Kanneperusteet - Lopullisten polkumyyntitullien käyttöön ottamisesta annetusta neuvoston asetuksesta nostettu kanne - Väliaikaisten polkumyyntitullien käyttöön ottamisesta annetun komission asetuksen valmistelussa tapahtuneen virheen huomioon ottaminen - Huomioon ottamisen edellytykset

(Neuvoston asetuksen N:o 2423/88 7 artiklan 4 kohta)

3 Yhteinen kauppapolitiikka - Polkumyynniltä suojautuminen - Polkumyyntimarginaali - Normaaliarvon määrittäminen - Tavanomaisissa liiketoimissa käytetyt hinnat - Patentilla suojattu tuote - Viejämaan markkinoiden rakennetta tai kilpailun astetta ei oteta huomioon

(Neuvoston asetuksen N:o 2423/88 2 artiklan 3 kohta)

4 Toimielinten säädökset, päätökset ja muut toimet - Perusteluvelvollisuuden laajuus

(EY:n perustamissopimuksen 190 artikla)

5 Yhteinen kauppapolitiikka - Polkumyynniltä suojautuminen - Polkumyyntitullien käyttöön ottamisen edellytykset - Vahinko ja syy-yhteys - Käynnistysvaiheessa oleva yhteisön teollisuus, jolla on myös muita kuin polkumyyntiin liittyviä vaikeuksia - Tullin laskentamenetelmä - Toimielinten harkintavalta

(Neuvoston asetuksen N:o 2423/88 2 artiklan 4 kohta, 4 artikla ja 13 artikla)

6 Yhteinen kauppapolitiikka - Polkumyynniltä suojautuminen - Polkumyyntimarginaali - Normaaliarvon määrittäminen - Tuote, jota tuodaan yhteisöön välittäjänä toimivasta maasta

(Neuvoston asetuksen N:o 2423/88 2 artiklan 6 kohta)

Tiivistelmä

7 Puolustautumisoikeuksien kunnioittamisen periaate on yhteisön oikeuden perusperiaate. Polkumyynnillä tapahtuvaa tuontia vastaan suojautumisen osalta nämä oikeudet on ilmaistu polkumyyntiä koskevan perusasetuksen N:o 2423/88 7 artiklan 1 ja 4 kohdassa siten, että ne ovat tietojensaantia koskevia oikeuksia, joiden on oltava sopusoinnussa liikesalaisuuksien kunnioittamista koskevan yhteisön toimielinten velvollisuuden kanssa.

Tältä osin asianomaisille on hallinnollisen menettelyn aikana annettava mahdollisuus tehokkaasti esittää kantansa väitettyjen tosiseikkojen ja olosuhteiden todenmukaisuudesta ja merkityksellisyydestä ja niistä todisteista, joita komissio on käyttänyt polkumyynnin ja siitä aiheutuvan vahingon olemassaoloa koskevan väitteensä tukena, ja tämä mahdollisuus on annettava viimeistään neuvoston asetuksen valmistelun aikana.

Koska polkumyyntiä koskevan perusasetuksen 7 artiklan 4 kohdan c alakohdan i alakohdan mukaan 7 artiklan 4 kohdan b alakohdan mukaiset tietojensaantipyynnöt on tehtävä kirjallisesti ja niissä on eriteltävä ne erityiskysymykset, joista tietoja pyydetään, yhteisön toimielinten toimittamien tietojen riittävyyttä on arvioitava suhteessa pyydettyjen tietojen yksityiskohtaisuuteen. Ratkaistaessa, ovatko yhteisön toimielimet täyttäneet tietojenantovelvollisuutensa, on tässä tapauksessa otettava huomioon markkinoiden erityispiirteet, kyseisten yritysten tiedot näistä erityispiirteistä ja yritysten näihin tietoihin perustuva kyky tarpeen vaatiessa pyytää tarvitsemiaan, asiassa merkityksellisiä täsmennyksiä.

8 Pelkästään se, että polkumyynnistä epäiltyjen yritysten puolustautumisoikeuksia ei ole kunnioitettu väliaikaisten polkumyyntitullien käyttöön ottamisesta annettavaa komission asetusta valmisteltaessa, ei voi tehdä lopullisten tullien käyttöön ottamisesta annettua neuvoston asetusta virheelliseksi. Tällainen asetus on erillinen suhteessa väliaikaisten tullien käyttöön ottamisesta annettuun asetukseen, vaikka se liittyykin viimeksi mainittuun asetukseen siinä määrin, että lopullisia tulleja koskeva asetus voi tietyissä olosuhteissa korvata väliaikaisista tulleista annettavan asetuksen, joten lopullisten tullien käyttöön ottamisesta annetun asetuksen pätevyyttä on arvioitava suhteessa sen antamista koskeviin sääntöihin. Jos lopullisten tullien käyttöön ottamista koskevaa asetusta annettaessa on korjattu väliaikaisten tullien käyttöön ottamista koskevaa asetusta annettaessa tapahtunut virhe, viimeksi mainitun asetuksen lainvastaisuus ei aiheuta lopullisten tullien käyttöön ottamista koskevan asetuksen lainvastaisuutta. Vain jos tätä virhettä ei ole korjattu ja jos lopullisten tullien käyttöön ottamisesta annetussa asetuksessa viitataan väliaikaisen tullin käyttöön ottamisesta annettuun asetukseen, viimeksi mainitun asetuksen lainvastaisuus aiheuttaa myös ensin mainitun asetuksen lainvastaisuuden.

9 Perusasetuksen mukaan polkumyyntitullien käyttöön ottamiselle ei vaadita muuta syytä kuin se, että kotimarkkinoiden hintojen ja vientimarkkinoiden hintojen välillä on vahinkoa aiheuttava ero.

Markkinoiden rakennetta tai kilpailun astetta koskevat perusteet eivät sellaisinaan määrää, että on käytettävä laskennallisen normaaliarvon menetelmää eikä todellisiin hintoihin perustuvan normaaliarvon menetelmää, jos todelliset hinnat ovat seurausta markkinavoimien vaikutuksesta. Yhteisön toimielimet eivät näin ollen ole tehneet oikeudellista virhettä tai arvioineet tosiseikkoja ilmeisen virheellisesti, kun ne ovat määrittäneet polkumyynnin kohteena olleen tuotteen normaaliarvon sellaisten Yhdysvaltojen hintojen perusteella, joihin patenttisuoja vaikutti.

10 Perustamissopimuksen 190 artiklassa määrätyissä perusteluissa on selkeästi ja yksiselitteisesti ilmaistava yhteisön toimielimen tekemän riidanalaisen toimenpiteen perustelut siten, että henkilöille, joita toimenpide koskee, selviää sen syyt, jotta he voivat puolustaa oikeuksiansa, ja että yhteisöjen tuomioistuimet voivat valvoa toimenpiteen laillisuutta.

11 Vaikka yhteisön tuottajalla olisi muistakin syistä kuin polkumyynnistä aiheutuvia vaikeuksia, tältä tuottajalta ei sen perusteella voida poistaa kaikkea suojaa polkumyynnin aiheuttamia vahinkoja vastaan. Tästä seuraa, että polkumyyntitullin käyttöön ottamista ei voida riitauttaa sillä perusteella, että yhteisön teollisuuden vaikeudet johtuvat osittain siitä, että yhteisön tuotanto on käynnistysvaiheessa.

Ei voida myöskään katsoa, että yhteisön toimielimet olisivat ylittäneet harkintavaltansa, kun ne ovat määrittäneet viitehinnan eli sen vähimmäishinnan, jota on käytettävä tuotaessa tuotetta yhteisöön, jottei yhteisön tuotannolle aiheutettaisi vahinkoa, ja polkumyyntitullin määrän käynnistysvaiheessa olevan yhteisön tuottajan tuotantokustannusten perusteella, vaikka sen kustannukset ovatkin noin kaksi kertaa suuremmat kuin vientiyritysten tuotantokustannukset.

12 Jos tuotetta ei tuoda suoraan alkuperämaasta, vaan se tuodaan yhteisöön välittäjänä toimivasta maasta, polkumyyntiä koskevan perusasetuksen 2 artiklan 6 kohdassa annetaan yhteisön toimielimille laaja harkintavalta käyttää joko viejämaan markkinoilla maksettua tai maksettavaa hintaa tai alkuperämaan markkinoilla maksettua tai maksettavaa hintaa, kunhan käytettävä hinta on vertailukelpoinen.

Ne edellytykset, joiden perusteella yhteisön toimielimillä olisi tässä säännöksessä tarkoitetulla tavalla toimivalta käyttää alkuperämaan hintoja, eivät tältä osin täyty, jos polkumyynnin kohteena oleva tuote ei ole ollut välittäjänä toimivassa maassa pelkästään kauttakuljetuksessa, vaan sitä on yhtäältä myyty kyseisessä maassa toimivalle liikkeenharjoittajalle ja toisaalta osa siitä on jalostettu ja pakattu uudelleen.